C 347/190
MT
Il-Ġurnal Uffiċjali tal-Unjoni Ewropea
9.9.2022
Il-Ħamis 10 ta’ Marzu 2022
11.
Jistieden lill-Istati Membri kollha, lis-Servizz Ewropew għall-Azzjoni Esterna u lid-Delegazzjoni tal-UE fil-Messiku jqajmu tħassib dwar id-drittijiet tal-bniedem mal-kontropartijiet Messikani tagħhom u jqiegħdu l-protezzjoni tal-ġurnalisti u tad-difensuri tad-drittijiet tal-bniedem fiċ-ċentru tad-djalogi bejn l-UE u l-Messiku; iħeġġeġ lid-Delegazzjoni tal-UE u lill-Istati Membri jimplimentaw bis-sħiħ il-Linji Gwida tal-UE dwar id-Difensuri tad-Drittijiet tal-Bniedem u dwar il-Libertà tal-Espressjoni Online u Offline sabiex jipprovdu l-appoġġ xieraq kollu għall-ħidma tad-difensuri tad-drittijiet tal-bniedem u l-ġurnalisti; 12.
Jissottolinja l-importanza tal-Messiku bħala sieħeb strateġiku; ifakkar fl-importanza ta' relazzjoni b'saħħitha u qawwija bejn l-UE u l-Messiku u jafferma mill-ġdid l-impenn tiegħu li jrawwem ir-relazzjonijiet permezz tal-Ftehim Globali mmodernizzat bejn l-UE u l-Messiku, li jkompli jsaħħaħ id-dispożizzjonijiet dwar id-drittijiet tal-bniedem u jippermetti lill-UE u lill-Messiku jiddiskutu firxa ta' kwistjonijiet bħad-drittijiet tal-bniedem mas-soċjetà ċivili, inklużi l-ġurnalisti, id-difensuri tad-drittijiet tal-bniedem u oħrajn f'livell multilaterali; 13.
Jagħti istruzzjonijiet lill-President tiegħu biex tgħaddi din ir-riżoluzzjoni lill-Kunsill, lill-Kummissjoni, lill-Viċi President tal-Kummissjoni / Rappreżentant Għoli tal-Unjoni għall-Affarijiet Barranin u l-Politika ta' Sigurtà, lill-Istati Membri, lill-Presidenza pro tempore tal-Komunità ta' Stati tal-Amerika Latina u tal-Karibew, lis-Segretarju Ġenerali tal-Organizzazzjoni tal-Istati Amerikani, lill-Assemblea Parlamentari Ewro-Latino-Amerikana, u lill-President, il-Gvern u l-Kungress tal-Messiku.